1 sterf, 1 kritiek ná ongeluk by werkplek | Maroela Media
'n 30-jarige man is dood en sy kollega in 'n kritieke toestand ná 'n ongeluk vanoggend by 'n tenkwa-onderneming in Krugersdorp aan die Wes-Rand. Daar is in dié stadium min inligting omtrent die voorval bekend.
Ross Campbell, woordvoerder van ER24, het in 'n verklaring gesê paramedici is teen 09:45 na die onderneming in Factoria ontbied waar hulle albei mans op die vloer voor die tenkwa waaraan hulle glo gewerk het, aangetref het.
Volgens Campbell het paramedici die 30-jarige man op die toneel probeer behandel. Hy is later op die toneel dood verklaar.
"Die tweede man, vermoedelik in sy 30's, het veelvuldige frakture opgedoen en is na die Leratong-hospitaal geneem vir mediese behandeling," het Campbell gesê.